Ταχεία ανίχνευση των στρεπτοκόκκων ομάδας Β σε επίτοκες γυναίκες με νεότερες μοριακές τεχνικές
Authors: Γερολυμάτος Γεράσιμος 
Published: September 2021

Εισαγωγή: Ο Στρεπτόκοκκος της ομάδας Β, αποτελεί ένα από τα σημαντικότερα παθογόνα αίτια για την πρόκληση επιθετικής λοιμώδους νόσου σε νεογνά. Οι έλεγχοι διαλογής και η χορήγηση χημειοπροφύλαξης στη μητέρα έχουν μειώσει σημαντικά τη συχνότητα εμφάνισης της νεογνικής νόσου από GBS όμως η σταθεροποίηση της επίπτωσης υποθέτει ότι οι τρέχουσες μέθοδοι έχουν φτάσει στα όρια της ακρίβειάς τους. Κατά την τελευταία δεκαετία έχουν αναπτυχθεί ταχείες διαγνωστικές μέθοδοι οι οποίες σε σύγκριση με την παραδοσιακή μέθοδο της καλλιέργειας θα μπορούσαν σε συνδυασμό με την έγκαιρη χορήγηση χημειοπροφύλαξης να εξαλείψουν τη νεογνική νόσο από GBS.Σκοπός: Σκοπός της μελέτης είναι η εκτίμηση της συχνότητας αποικισμού εγκύων γυναικών από GBS καθώς και η εκτίμηση της θετικής και αρνητικής προγνωστικής αξίας κατά την 35η – 37η εβδομάδα νεότερης τεχνικής ταχείας PCR με στόχο το γονίδιο cfb σε σχέση με την παραδοσιακή καλλιέργεια.Υλικά και μέθοδοι: Μελετήθηκαν συνολικά 1227 γυναίκες, 370 μη έγκυοι, 205 έγκυοι 1ου τριμήνου, 200 έγκυοι 2ου τριμήνου και 452 3ου τριμήνου. Για κάθε γυναίκα ελήφθησαν 2 δείγματα, ένα από το ορθό και ένα από τον κόλπο τα οποία εξετάστηκαν ξεχωριστά με τη μέθοδο της παραδοσιακής καλλιέργειας και επιβεβαιώθηκαν με δοκιμασία συγκολλητινοαντίδρασης και αυτοματοποιημένου συστήματος VITEK2. Τα δείγματα από τις 452 εγκύους 3ου τριμήνου εξετάστηκαν εκτός από την παραδοσιακή καλλιέργεια και με τη μέθοδο PCR με στόχο το γονίδιο cfb. Ο υπολογισμός των στατιστικών χαρακτηριστικών της PCR έγινε λαμβάνοντας ως ενδεδειγμένη μέθοδο εκείνη της παραδοσιακής καλλιέργειας. Τα αποτελέσματα αναλύθηκαν με τη χρήση του στατιστικού πακέτου SPSS 22.0.Αποτελέσματα: Η συχνότητα αποικισμού των εγκύων και μη γυναικών που παρατηρήθηκε στη μελέτη συμφωνεί με τις τρέχουσες συστηματικές μελέτες για τις Χώρες του Δυτικού κόσμου και υπολογίστηκε σε 14,3% για τις μη εγκύους, 13,7% για τις εγκύους 1ου τριμήνου, 16,5% για τις εγκύους 2ου τριμήνου και 18,1% για τις εγκύους 3ου τριμήνου. Μεταξύ των εγκύων δεν παρατηρήθηκε στατιστικώς σημαντική διαφορά όσον αφορά το τρίμηνο κύησης και την ηλικία. Η λήψη δείγματος από τον πρωκτό απέδωσε ελαφρώς μεγαλύτερο αριθμό θετικών αποτελεσμάτων για την πλειοψηφία των δειγμάτων που εξετάστηκαν με εξαίρεση τις γυναίκες 3ου τριμήνου, χωρίς όμως να παρουσιάζεται στατιστικώς σημαντική ασυμφωνία. Η μέθοδος cfbPCR χαρακτηρίστηκε από υψηλή ευαισθησία και ειδικότητα 100% (95% CI: 95.65% -- 100.00) και 96,74 (95% CI: 94.37% -- 98.30%) με θετική προγνωστική αξία 87.23% (95% CI: 79,66% -- 92,26%) και αρνητική προγνωστική αξία 100% (95% CI: 100%-).Συμπεράσματα: Ο αποικισμός των εγκύων κατά τις τελευταίες εβδομάδες της κύησης από GBS όπως αποδεικνύεται από συστηματικές αλλά και την παρούσα μελέτη εμφανίζεται σε συχνότητες που αγγίζουν την μία στις πέντε εγκύους. Δεδομένου ότι ο GBS αποτελεί την κυριότερη αιτία νεογνικής σήψης στο Δυτικό κόσμο, είναι κρίσιμης σημασίας όλες οι επίτοκες να έχουν περάσει έναν ακριβή έλεγχο διαλογής ώστε να έχει εκτιμηθεί ο κίνδυνος μετάδοσης στο νεογνό και να χορηγηθεί έγκαιρα χημειοπροφύλαξη. Η μέθοδος της cfbPCR χαρακτηρίζεται από υψηλή διαγνωστική ακρίβεια, ταχεία λήψη και συνέπεια αποτελεσμάτων. Δεδομένου ότι η συχνότητα εμφάνισης νεογνικής νόσου κυμαίνεται σε αρκετά χαμηλά επίπεδα (0,3-1/1000 γεννήσεις), περαιτέρω μείωση της επίπτωσης απαιτεί εξαιρετικά ακριβείς, συνεπείς και ταχείες διαγνωστικές μεθόδους. Το συμπέρασμα της μελέτης είναι ότι η cfbPCR έχει τα χαρακτηριστικά να αποτελέσει είτε εναλλακτική είτε μία εκ των νεότερων μεθόδων εκλογής για την ανίχνευση του GBS στις επίτοκες γυναίκες.